TRT คว้างานหม้อแปลงไฟฟ้ากฟน. 131 ลบ. วางเป้าดันยอดขายแตะ 4.29 พันลบ.ปี 62
TRT คว้างานหม้อแปลงไฟฟ้ากฟน. มูลค่า 131 ล้านบาท เดินหน้าขยายฐานตลาดส่งออกหม้อแปลงไฟฟ้าใน AEC หวังโกยยอดขายแตะ 4.29 พันล้านบาท ในปี 62
10 ต.ค. 2560

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า บริษัทได้ลงนามสัญญาซื้อขายหม้อแปลงไฟฟ้าชนิดติดตั้งอุปกรณ์ป้องกันสมบูรณ์ (Completely Self Protect transformer) ขนาด 225 kVA 3 Ph 24000-416/240 V จำนวน 213 เครื่อง สัญญาเลขที่ MP9-8975-BGE มูลค่า 131.73 ล้านบาท กับการไฟฟ้านครหลวง (กฟน.) โดยจะมีการส่งมอบประมาณเดือน ธ.ค.60 ซึ่ง กฟน.จะนำไปติดตั้งในระบบจำหน่ายไฟฟ้าของกฟน.
ทั้งนี้ บริษัทตั้งเป้าหมายยอดขายทั้งกลุ่มไว้ประมาณ 4,290 ล้านบาทในปี 62 โดยใช้กลยุทธ์การขยายฐานตลาดส่งออกหม้อแปลงไฟฟ้า ซึ่งจะเน้นตลาดในกลุ่มประเทศที่มีการเติบโตทางเศรษฐกิจสูง โดยเฉพาะกลุ่มประเทศประชาคมเศรษฐกิจอาเซียน (AEC) โดยเน้นลูกค้าที่ต้องการวิศวกรรมการออกแบบ ซึ่งคาดว่าจะสามารถเพิ่มยอดส่งออกจาก 479 ล้านบาท ในปี 59 เป็น 610 ล้านบาทในปี 60 หรือ เพิ่มขึ้น 27% โดยมีอัตราเติบโตเฉลี่ยปีละ 10% ตั้งแต่ปี 61 ถึง 62
นอกจากนี้ บริษัทยังมีแผนเพิ่มกำลังการผลิตของโรงงานผลิตหม้อแปลงไฟฟ้า เพื่อรองรับความต้องการหม้อแปลงไฟฟ้ากำลังของภาครัฐที่เพิ่มขึ้นจากแผนพัฒนากำลังผลิตไฟฟ้าระยะยาวปี 2558-2579 (PDP 2015) ซึ่งประมาณการงบลงทุนในโครงการระบบเสาส่งไฟฟ้า แรงสูงของการไฟฟ้าฝ่ายผลิตแห่งประเทศไทย สำหรับปี 59-63 อยู่ที่ประมาณ 10,000 ล้านบาท ซึ่ง TRT มีส่วนแบ่งการตลาดอยู่ที่ 25-30%
รวมถึงกลยุทธ์ในการเพิ่มประสิทธิภาพของ กลุ่มงาน Steel Fabrication และงาน EPC ด้วยการเตรียมแผนเพื่อเข้ารับการรับรองมาตรฐานขั้นสูงต่าง ๆ เช่น ASME ซึ่งคาดว่าจะได้รับการรับรองมาตรฐานในปี 2560 ทั้งด้านศักยภาพการผลิต และบุคลากร เพื่อเพิ่ม Value Added ซึ่งสามารถทำให้ยอดขายของงานกลุ่มงานนี้ สามารถเติบโตจาก จาก 161 ล้านบาทในปี 59 เป็น 529 ล้านบาทในปี 60 โดยมีอัตราเติบโตเฉลี่ยปีละ 20% ต่อปี ตั้งแต่ปี 61-62
นายสัมพันธ์ กล่าวอีกว่า บริษัทยังคงรักษาอัตรากำไรขั้นต้นของกลุ่มบริษัทเฉลี่ยอยู่ที่ 20-23% และจะเพิ่มศักยภาพ และเสริมทรัพยากรบุคคลในองค์กรให้มีคุณภาพ และเป็นมืออาชีพมากยิ่งขึ้น เพื่อรองรับการขยายตัวของธุรกิจ